VERVM AD TRANSLATIONEM CORPORIS SACRATISSIME AC BEATISSIME MARIE MAGDALENE CLARIVS PROBANDAM, VIDELICET QVALITER EIVS SACRATISSIMVM CORPVS AB AQVENSI TERRITORIO, TEMPORE GERALDI DE ROSSILLIONE, TVNC PROVINCIE AC BVRGVNDIE COMITIS, IPSIVSQVE MONASTERII VIZELIACENSIS FVNDATORIS, PER BEATVM BADILONEM IN MONASTERIO VIZELIACENSI EXTITIT TRANSLATVM, QVEMADMODVM IN LEGENDA SVPERIVS DESCRIPTA PLENIVS CONTINETVR, SEQVVNTVR PLVRIMORVM ROMANORVM PONTIFICVM TESTIMONIA, QVORVM PRIMVS, SCILICET LVCIVS PAPA III, SIC INCIPIT. Lucius, episcopus, seruus seruorum Dei, dilectis filiis G., abbati, et fratribus Vizeliacensibus, salutem et apostolicam benedictionem. Fratres nostri episcopi et cardinales nos suppliciter et deuote rogarunt, ut monasterium vestrum pro reuerentia beate Marie Magdalene, cuius ibi corpus quiescit, largitionis nostre studeremus munere decorare, ut ex hoc magis apud homines celebre fieret, et maioris venerationis in posterum haberetur. Vt igitur de largitione gratie apostolice sedis valeat amplius gloriari, et in maiori apud omnes veneratione haberi, tibi, fili abbas, tuisque successoribus usum mitre de consueta benignitate apostolice sedis concedimus, et ut ea in precipuis sollempnitatibus et in processionibus monasterii, in conciliis romanorum pontificum, in consessu episcoporum, et mortuorum exequiis, libere uti possitis, clementius indulgemus. Datum Laterano V. Idus Ianuarii. ITEM PRIVILEGIVM VRBANI PAPE III. Vrbanus, episcopus, seruus seruorum Dei, dilectis filiis abbati et conuentui sancte Marie Magdalene Vizeliacensi, salutem et apostolicam benedictionem. Ad ecclesiastici decoris augmentum, insignia reperta sunt dignitatum, que sacrosancta romana ecclesia congrua in singulos liberalitate distribuit, et deuotis filiis, prout dignum iudicat, suscipienda pariter et obtinenda concedit. Vnde nos, pro reuerentia beate Marie Magdalene, cuius sacrum corpus in ipsa ecclesia requiescit, et vestre deuotionis merito prouocati, usum mitre, chirothecarum et anuli tibi, fili abbas, tuisque successoribus indulgemus et auctoritate apostolica confirmamus. Nulli ergo omnino hominum liceat, hanc paginam nostre concessionis et confirmationis infringere vel ei ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum eius se nouerit incursurum. Datum Verone III. Nonas Iulii. ITEM PRIVILEGIVM CLEMENTIS PAPE III. Clemens, episcopus, seruus seruorum Dei, dilectis filiis Girardo, abbati, et conuentui Vizeliacensi, salutem et apostolicam benedictionem. Ad ecclesiastici decoris augmentum, insignia reperta sunt dignitatum, que sacrosancta romana ecclesia congrua in singulos liberalitate distribuit, et deuotis filiis, prout dignum iudicat, suscipienda pariter et obtinenda concedit. Vnde nos, pro reuerentia beate Marie Magdalene, cuius sacrum corpus in ipsa ecclesia requiescit, et vestre deuotionis merito prouocati, usum sandaliorum tibi, fili abbas, tuisque successoribus intra tuas ecclesias indulgemus et auctoritate apostolica confirmamus. Nulli ergo omnino hominum liceat, hanc paginam nostre concessionis et confirmationis infringere vel ausu temerario contraire. Si quis autem hoc attemptare presumpserit, indignationem omnipotentis Dei, et beatorum Petri et Pauli apostolorum eius se nouerit incursurum. Datum Pisis XV. Kalendas Februarii indictione sexta. ITEM PRIVILEGIVM NICHOLAI PAPE IIII. Nicholaus, episcopus, seruus seruorum Dei, dilectis filiis abbati et conuentui monasterii Vizeliacensis, ad romanam ecclesiam nullo medio pertinentis, ordinis sancti Benedicti, Eduensis diocesis, salutem et apostolicam benedictionem. Splendor paterne glorie, qui sua mundum illuminat ineffabili claritate, pia vota fidelium, de clementissima ipsius maiestate sperantium, tunc precipue benigno fauore prosequitur, cum deuota ipsorum humilitas sanctorum precibus et meritis adiuuatur. Cupientes igitur, ut ecclesia monasterii vestri, in qua corpus beate Marie Magdalene, cuius est insignita vocabulo, requiescit, et ubi, ob ipsius Magdalene merita, multa virtutum Dominus miracula operatur, a fidelium populis, ad implorandum eiusdem Magdalene et aliorum sanctorum suffragia, congruis honoribus frequentetur, omnibus vere penitentibus et confessis, qui ecclesiam ipsam in festiuitate predicte Magdalene, ac translationis et transmutationis corporis eiusdem in eodem monasterio sollempnitatibus, et usque ad octo dies, festiuitatem et sollempnitates ipsas immediate sequentes, venerabiliter visitauerint, annuatim de omnipotentis Dei misericordia, et beatorum Petri et Pauli apostolorum eius auctoritate confisi, unum annum et quadraginta dies de iniunctis eis penitentiis misericorditer relaxamus. Datum Reate XV. Kalendas Octobris, pontificatus nostri anno secundo. ITEM PRIVILEGIVM INNOCENTII PAPE IIII. Innocentius, episcopus, seruus seruorum Dei, dilectis filiis abbati et conuentui Vizeliacensi, salutem et apostolicam benedictionem. Licet is, de cuius munere venit, ut sibi a fidelibus suis digne ac laudabiliter seruiatur, multo eis maiora retribuat, quam valeant promereri, desiderantes tamen reddere Domino populum acceptabilem, ipsos ad bene seruiendum ei, quasi quibusdam illectiuis muneribus, indulgentiis scilicet et remissionibus inuitamus. Cupientes igitur, ut monasterium vestrum, ubi venerandum corpus beate Marie Magdalene, innumeris coruscans miraculis, sub celebri custodia venerabiliter conseruatur, congruis debeat honoribus frequentari, omnibus vere penitentibus et confessis, qui ad monasterium ipsum, in sollempnitate ipsius sanctissime domine ac octo diebus sequentibus, causa deuotionis accesserint annuatim, de omnipotentis Dei misericordia et beatorum Petri et Pauli apostolorum eius auctoritate confisi, quadraginta dies de iniuncta eis penitentia annis singulis misericorditer relaxamus. Datum apud sanctum Stephanum Nonis Nouembris pontificatus nostri anno secundo.